PROTIMONOPOLNÝ ÚRAD SLOVENSKEJ REPUBLIKY

  ROZHODNUTIE

Číslo: 	2005/ZK/R/2/075	                   Bratislava 08.júl 2005	

Rada Protimonopolného úradu Slovenskej republiky v  Bratislave, ako orgán príslušný na konanie podľa § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, na základe rozkladu podaného podnikateľom LESY Slovenskej republiky, š.p., Námestie SNP 8, 975 66 Banská Bystrica rozhodla tak, že   

podľa § 32 ods. 2 písm. c) v spojení s § 34 ods. 2 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov konanie  vo veci zmeny rozhodnutia Protimonopolného úradu Slovenskej republiky, III. výkonného odboru č. 99/FH/3/1/266 zo dňa 30. septembra 1999 na základe § 13  ods.1 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady  č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. zastavuje, pretože dôvod konania odpadol .

Odôvodnenie :

Protimonopolný úrad Slovenskej republiky (ďalej len „úrad“), III. výkonný odbor vydal dňa 30. septembra 1999 rozhodnutie č. 99/FH/3/1/266, ktorým súhlasil s koncentráciou, ktorá spočívala v splynutí podnikov Lesy Bratislava, štátny podnik, Pekná cesta 19, Bratislava; Lesy Trenčín, štátny podnik, Hodžova 38, Trenčín; Stredoslovenské lesy, štátny podnik, Nám. Slovenského národného povstania 8, Banská Bystrica; Severoslovenské lesy, štátny podnik, Nám.M.R.Štefánika 1 Žilina; Lesy Košice, štátny podnik, Moyzesova 18, Košice; Lesy Prešov, štátny podnik, Obrancov mieru 6, Prešov a Semenoles, štátny podnik, Liptovský Hrádok do jedného podniku Lesy Slovenskej republiky, štátny podnik, Nám. Slovenského národného povstania 8, Banská Bystrica za súčasného uloženia nasledovnej podmienky:

„Do termínu 31.12. 1999 rozdeliť  kompetencie podniku Lesy  SR Banská Bystrica v obchodnej politike tak, aby pôsobnosť pri uzatváraní kúpnych zmlúv pri predaji surového dreva bola od 1.1.2000 rozdelená v takom pomere, aby 40% realizovaného množstva surového dreva v m3 bolo v pôsobnosti podniku Lesy SR Banská Bystrica a  60% realizovaného množstva surového dreva v m3 bolo v pôsobnosti jednotlivých odštepných lesných závodov. Stanovenie ceny a ostatných obvyklých náležitostí uzatváraných kúpnych zmlúv bude vo výhradnej  kompetencii odštepných lesných závodov“.

Rozhodnutie č. 99/FH/3/1/266 nadobudlo právoplatnosť dňa 19. októbra 1999.

Úrad, odbor koncentrácii vykonal kontrolu plnenia uloženej podmienky za rok 2003. Po vykonaní kontroly dospel k záveru, že v sledovanom období došlo k jej čiastočnému  porušeniu, avšak súčasne dospel k záveru, že  pre ďalší rozvoj a podporu súťažného prostredia je potrebné zachovať podmienku eliminujúcu vznik dominancie na trhu, pričom je potrebná zmena dikcie a precizovanie  podmienky  vo vzťahu k stanoveným pomerom dodávok surového dreva medzi Lesmi SR Banská Bystrica a odštepnými lesnými závodmi, časovému obdobiu, ktorého sa dodávky surového dreva týkajú, ako aj časti podmienky upravujúcej kompetencie Lesov SR Banská Bystrica a odštepných lesných závodov v obchodnej politike.

	Na základe týchto zistení úrad, odbor koncentrácii na základe § 13 ods. 1 písm. b) zákona č. 136/2001 Z.z. v znení zákona č. 465/2002 Z.z., podľa ktorého úrad rozhodnutie o koncentrácii z vlastného podnetu zmení alebo zruší, ak koncentrácia vznikla inak, ako bola oznámená, alebo účastníci koncentrácie konajú v rozpore s podmienkami uloženými v rozhodnutí, zmenil rozhodnutím č. 2004/FH/3/1/219 zo dňa 17.decembra 2004 rozhodnutie úradu, III. výkonného odboru č.99/FH/3/1/266 zo dňa 19. októbra 1999, t.j. zmenil  uloženú podmienku nasledovne:

	„Od nadobudnutia právoplatnosti tohto rozhodnutia rozdeliť kompetencie podniku Lesy Slovenskej republiky, štátny podnik, Nám. Slovenského národného povstania 8, Banská Bystrica, IČO: 36 038 351 v obchodnej politike tak, aby pôsobnosť pri dojednávaní, uzatváraní a podpisovaní kúpnych zmlúv pri predaji surového dreva bola rozdelená v takom pomere, aby najviac 40% ročne realizovaného množstva surového dreva v m3 bolo v pôsobnosti podniku Lesy Slovenskej republiky, štátny podnik, Nám. Slovenského národného povstania 8, Banská Bystrica, IČO: 36 038 351 a najmenej 60% ročne realizovaného množstva surového dreva v m3 bolo v pôsobnosti jednotlivých odštepných lesných závodov. Zasahovanie do takto vymedzenej pôsobnosti odštepných lesných závodov generálnym riaditeľstvom podniku Lesy Slovenskej republiky, štátny podnik, Nám. Slovenského národného povstania 8, Banská Bystrica, IČO: 36 038 351 je vylúčené.“

	Proti rozhodnutiu úradu, odboru koncentrácii č. 2004/FH/3/1/219 zo dňa 17.decembra 2004 podal podnikateľ LESY Slovenskej republiky, š.p.,  Nám. SNP 8, 975 66 Banská Bystrica (ďalej len „LESY Slovenskej republiky, š.p.“) v zákonom stanovenej lehote  rozklad zo dňa 27. decembra 2004.

	V rozklade podnikateľ LESY Slovenskej republiky, š.p. uviedol :

1.	„Pôvodné rozhodnutie bolo vydané v určitom čase a vychádzalo vtedy z podmienok skúmaných za obdobie pred rokom 1999. Rozhodnutie posudzovalo najmä relevantný trh existujúci v tom období a sústredili sa na skúmanie geografického relevantného trhu, časového relevantného trhu, výrobkového relevantného trhu. Vyššie uvedené skutočnosti sa najmä za posledné obdobie značne zmenili. Zmena bola vynútená najmä zákonom č. 229/91 Z.z. v platnom znení, zákonom č. 503/2003 Z.z. v platnom znení, prístupovou zmluvou k EÚ.“
2.	„V období rokov 2000-2002 sa sčasti zmenilo postavenie LSR š.p. dôsledným plnením podmienok stanovených v zákone č. 229/91 Z.z. v platnom znení o reštitúcii majetku.....Podľa zákona č. 503/2003 Z.z. majú oprávnené osoby právo požiadať o prinavrátenie majetku za podmienok stanovených zákonom. Vyššie citované zákonné normy majú značný vplyv na postavenie LSR š.p., Banská Bystrica z pohľadu spravovaného majetku.“
3.	„Vstupom do EÚ sa tak isto značne zmenil geografický relevantný trh z pohľadu realizovaných dodávok. V období po roku 2003 a 2004 v porovnaní s rokom 2002 sa zmenil aj objem dodávok realizovaných pre rozhodujúcich klientov.....Uvedené skutočnosti vyžadovali aj zmenu pohľadu na tvorbu záväzkových vzťahov. Nadregionálni klienti požadovali uzatváranie záväzkových vzťahov z jedného centra........“
4.	Podnikateľ LESY SR, š.p. tiež poukázal na to, že odštepné závody, ako vnútroorganizačné zložky zapísané do obchodného registra, majú právo prostredníctvom svojho vedúceho realizovať obchodno-záväzkové vzťahy, ale len v mene právnickej osoby, t.j. LSR š.p., Banská Bystrica.

Rada  Protimonopolného úradu Slovenskej republiky (ďalej len „Rada úradu“)
preskúmala rozkladom napadnuté rozhodnutie, oboznámila sa so spisovým materiálom s ním súvisiacim ako aj s ďalšími skutočnosťami a  dospela k nasledovnému záveru.

Podľa § 32 ods. 2 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) úrad zastaví konanie rozhodnutím, ak dôvod na konanie nebol daný alebo odpadol.

V priebehu konania o rozklade Rada úradu zistila, že úrad, odbor koncentrácii v konaní začatom na návrh podnikateľa LESY Slovenskej republiky, š.p., doručenom úradu  dňa 7.decembra  2004, vydal dňa 23. mája 2005 na základe § 13 ods. 2 písm. a) zákona rozhodnutie č. 2005/FH/3/1/063, ktorým zmenil podmienku uloženú rozhodnutím úradu, III. výkonného odboru č. 99/FH/3/1/266 zo dňa 30.09. 1999 z dôvodu preukázania zmeny štruktúry trhu s drevom a to nasledovne :

„Od nadobudnutia právoplatnosti tohto rozhodnutia do vzniku akciovej spoločnosti Lesy Slovenskej republiky, ktorá bude založená na základe Zákona o založení spoločnosti Lesy Slovenskej republiky, a.s., rozdeliť kompetencie podniku Lesy Slovenskej republiky, štátny podnik, Nám. Slovenského národného povstania 8, Banská Bystrica, IČO: 36 038 351 v obchodnej politike tak, aby pôsobnosť pri dojednávaní, uzatváraní a podpisovaní kúpnych zmlúv pri predaji surového dreva bola rozdelená v takom pomere, aby najviac 60% ročne realizovaného množstva surového  dreva v m3 bolo v pôsobnosti podniku Lesy Slovenskej republiky, štátny podnik, Nám. Slovenského národného povstania 8, Banská Bystrica, IČO: 36 038 351 a najmenej 40% ročne realizovaného množstva surového dreva v m3 bolo v pôsobnosti jednotlivých odštepných lesných závodov.“

Rozhodnutie č. 2005/FH/3/1/063 zo dňa 23. mája 2005 nadobudlo právoplatnosť dňa 10. júna 2005.

§ 13 ods. 2 písm. a) zákona ustanovuje, že úrad  na návrh účastníka konania zmení rozhodnutie ak sa podstatne zmenil stav na relevantnom trhu, ktorý už neodôvodňuje plnenie podmienky alebo povinnosti súvisiacej s podmienkou uloženej účastníkovi konania.

Vzhľadom na skutočnosť, že podmienka uložená (zmenená) rozhodnutím, ktoré bolo napadnuté rozkladom bola nahradená novou podmienkou uloženou rozhodnutím č. 2005/FH/3/1/063 zo dňa 23. mája 2005, odpadol dôvod na konanie v tejto veci a preto Rada úradu rozhodla tak ako je uvedené vo výroku tohto rozhodnutia, t.j. o zastavení tohto konania.

Vzhľadom na záver ku ktorému Rada úradu dospela nebolo potrebné sa vysporiadať s námietkami uvedenými v rozklade.

Poučenie :

Proti tomuto rozhodnutiu sa podľa § 61 ods. 2 zákona č. 71/1967 Zb. o správnom konaní (správny poriadok) v znení neskorších predpisov nemožno odvolať. Proti tomuto rozhodnutiu možno podať žalobu podľa § 247 Občianskeho súdneho poriadku na Krajský súd v Bratislave do dvoch mesiacov od jeho doručenia.  

                                                                   

                                                                   Danica Paroulková
                                                                       predsedníčka
                                         Rady Protimonopolného úradu Slovenskej republiky

Rozhodnutie sa doručí :

1.	LESY Slovenskej republiky, š.p., Námestie SNP 8, 975  66  Banská Bystrica
2.	Protimonopolný úrad SR, odbor koncentrácii